2. ปัจจัยความเสี่ยง

2.1. ความเสี่ยงด้านวัตถุดิบ

  บริษัทฯ ประกอบธุรกิจผลิตและจำหน่ายบรรจุภัณฑ์พลาสติกประเภทอ่อนตัว และขวดพลาสติก PET
  โดยวัตถุดิบหลักที่ใช้ในการผลิตบรรจุภัณฑ์พลาสติกประเภทอ่อนตัว ได้แก่ แผ่นฟิล์มพลาสติก
  และเม็ดพลาสติก ซึ่งบริษัทฯ ทำการสั่งซื้อจากภายในประเทศ 80%
  และนำเข้าจากต่างประเทศประมาณ 20% ซึ่งได้แก่ ประเทศอินโดนีเซีย ประเทศเกาหลี
  ประเทศสิงคโปร์ เป็นต้น และวัตถุดิบหลักที่ใช้ในการผลิตขวดพลาสติก PET ได้แก่
  เม็ดพลาสติกพีอีที (PET) ซึ่งราคาของวัตถุดิบที่กล่าวมาแล้วข้างต้นนั้น
  จะผันผวนตามราคาน้ำมันดิบในตลาดโลก

  แนวทางการแก้ไข บริษัทฯ
  จะบริหารความเสี่ยงด้านการขาดแคลนวัตถุดิบและการปรับตัวของราคาวัตถุดิบ
  โดยทำการสั่งซื้อวัตถุดิบในปริมาณที่เหมาะสมและเพียงพอต่อการผลิต
  เพื่อป้องกันการขาดแคลนวัตถุดิบ และบริษัทฯ
  จะบริหารความเสี่ยงจากความผันผวนของราคาวัตถุดิบ โดยบริษัทฯ
  จะทำการสั่งซื้อราคาวัตถุดิบล่วงหน้าไว้เป็นบางส่วน
  และประมาณการราคาโดยติดตามข่าวสารเพื่อการจัดเก็บสินค้าอย่างเหมาะสมไม่มากหรือน้อยจนเกินไป
  เพื่อให้มีต้นทุนการผลิตที่ดีที่สุด

2.2. ความเสี่ยงด้านอัตราแลกเปลี่ยน

  เนื่องจากวัตถุดิบหลักบางส่วน ที่เป็นส่วนประกอบในการผลิตบรรจุภัณฑ์พลาสติกประเภทอ่อนตัว
  เป็นสินค้าที่มีจำหน่ายทั้งภายในประเทศและต่างประเทศ ดังนั้น หากบริษัทฯ
  มีการนำเข้าวัตถุดิบอาจจะทำให้มีความเสี่ยงในด้านอัตราแลกเปลี่ยน

  แนวทางการแก้ไข ปัจจุบันบริษัทฯ สามารถจัดหาวัตถุดิบส่วนใหญ่ได้ภายในประเทศเป็นหลัก
  ดังนั้นเพื่อหลีกเลี่ยงความผันผวนของอัตราแลกเปลี่ยนบริษัทฯ
  จะพิจารณาการซื้อจากในประเทศเป็นหลัก หากในช่วงใดสินค้านำเข้ามีราคาที่ดีกว่า บริษัทฯ
  ก็จะพิจารณาการนำเข้าวัตถุดิบจากต่างประเทศ

2.3. ความเสี่ยงด้านผลิตภัณฑ์

  ผลิตภัณฑ์ที่บริษัทฯ ผลิตและจำหน่าย ได้แก่ บรรจุภัณฑ์พลาสติกประเภทอ่อนตัว และขวดพลาสติก
  PET ส่วนใหญ่เป็นบรรจุภัณฑ์สำหรับการบรรจุอาหาร
  ซึ่งในกระบวนการผลิตจะต้องคำนึงถึงความสะอาดเป็นอย่างมาก
  และบรรจุภัณฑ์ต้องไม่ทำปฏิกิริยากับสินค้าที่บรรจุอยู่ภายใน
  และต้องคำนึงถึงความปลอดภัยของผู้บริโภคเป็นสำคัญ

  แนวทางการแก้ไข สืบเนื่องจากผลิตภัณฑ์ของทางบริษัทฯ
  เป็นผลิตภัณฑ์ที่มีความเกี่ยวข้องกับอาหารเป็นส่วนใหญ่
  ทางบริษัทจึงเล็งเห็นความสำคัญของการควบคุมการผลิตที่เป็นมาตรฐานสากลและมีความปลอดภัย
  จึงได้เริ่มดำเนินการตามมาตรฐานของ GMP & HACCP (Good Manufacturing Practice)
  ซึ่งเป็นหลักเกณฑ์วิธีการที่ดีสำหรับการผลิต
  เป็นการจัดการสภาวะแวดล้อมขั้นพื้นฐานของกระบวนการผลิต เช่น
  การควบคุมสุขลักษณะส่วนบุคคล การควบคุมแมลงและสัตว์ นำโรค
  การออกแบบโครงสร้างอาคารผลิต รวมถึงเครื่องจักรอุปกรณ์ที่ใช้ในการผลิต เป็นต้น
  ซึ่งเน้นการป้องกันมากกว่าการแก้ไข
  ทั้งยังเป็นระบบการจัดการความปลอดภัยของอาหารขั้นพื้นฐาน

  (Food Safety Management System) เพื่อให้ลูกค้าของทางบริษัทฯ
  ยอมรับและเกิดความเชื่อมั่นในบรรจุภัณฑ์ของทางบริษัทฯ ต่อไป
  ซึ่งปัจจุบันบริษัทได้รับการรับรองระบบ GMP & HACCP เรียบร้อยแล้ว

2.4. ความเสี่ยงจากปัจจัยภายนอก

  เนื่องจากบริษัทฯ มีกลุ่มลูกค้าหลักที่เรียกได้ว่าเป็นคู่ค้าของบริษัทฯ ที่สำคัญ คือ
  ผู้ประกอบอุตสาหกรรมซึ่งสั่งซื้อสินค้าจากบริษัทฯ ไปเพื่อผลิตหรือบรรจุสินค้าเพื่อจำหน่าย ดังนั้น
  หากคู่ค้าของบริษัทฯ เกิดประสบปัญหาก็จะมีผลกระทบกับการดำเนินงานของบริษัทในอนาคตด้วย

  แนวทางการแก้ไข บริษัทฯ ได้มีการกระจายความเสี่ยง
  โดยการเพิ่มกลุ่มประเภทของลูกค้าให้มีความหลากหลายมากขึ้น
  โดยเน้นการรักษาลูกค้าเดิมและเพิ่มลูกค้าใหม่ ซึ่งบริษัทฯ
  มีนโยบายในการขายที่จะเน้นกลุ่มลูกค้าขนาดกลางที่มีแนวโน้มการขยายตัวสูง เพื่อที่ทางบริษัทฯ
  และลูกค้าจะได้เป็นพันธมิตรทางการค้าต่อไป นอกจากนี้บริษัทฯ
  ยังกระจายความเสี่ยงโดยการขายสินค้าให้อุตสาหกรรมที่ไม่ใช่ผลิตภัณฑ์ด้านอาหารเพื่อขยายฐานลูกค้าให้มากขึ้นด้วย
  และมีการเลือกสรรลูกค้าที่มีฐานะการเงินที่ดี มีประวัติการดำเนินธุรกิจที่ดี
  โดยจะเน้นถึงสภาพความมั่นคงทางการเงิน
  และความสามารถในการชำระหนี้ของลูกค้าโดยกระจายธุรกิจไปยังลูกค้าที่มีคุณภาพสูง
  เพื่อลดความเสี่ยงในด้านลูกหนี้ด้อยคุณภาพอีกด้วย

2.5. ความเสี่ยงจากสภาวะการแข่งขัน

  เนื่องจากแนวโน้มของพฤติกรรมของผู้บริโภคนั้นมีการเปลี่ยนแปลงอยู่ตลอดเวลาประกอบกับสภาวะเศรษฐกิจมีขยายตัวลดลง
  จึงทำให้บริษัทฯ มีคู่แข่งขันที่อยู่ในตลาดของบรรจุภัณฑ์พลาสติกประเภทอ่อนตัว และขวดพลาสติก
  PET จำนวนมาก เป็นสาเหตุให้เกิดการแข่งขันในธุรกิจเพิ่มสูงขึ้น
  ซึ่งจะมีผลกระทบต่อรายได้ของบริษัทฯ

  แนวทางการแก้ไข ถึงแม้บริษัทฯ จะยังคงมีคู่แข่งอยู่ในตลาดบรรจุภัณฑ์อยู่มาก บริษัทฯ
  ก็ยังคงมีลูกค้าหลักหลายราย ซึ่งถือเป็นคู่ค้าที่สั่งซื้อสินค้ากันอย่างต่อเนื่องมานาน
  และส่วนใหญ่เป็นธุรกิจทางด้านอาหาร ซึ่งต้องการบรรจุภัณฑ์ที่ได้คุณภาพมาตรฐาน
  ตรงตามการสั่งซื้อ มีความสะอาดและความปลอดภัยเป็นหลัก ซึ่งปัจจุบันบริษัทฯ
  มีแนวทางการแก้ไขสภาวะการแข่งขัน โดยการปรับปรุงคุณภาพของการผลิตบรรจุภัณฑ์ให้สูงขึ้น
  ควบคุมต้นทุนการผลิตให้เหมาะสม เพื่อเพิ่มศักยภาพในการแข่งขัน